Narkotiltalte advokater må ikke i fengsel
Det fremgår i dommen fra Nord-Troms tingrett, hvor rettssaken har gått siden 30. september. Bakgrunnen for saken var et rekordbeslag på 66 kilo amfetamin, som ble gjort i Tromsø sentrum høsten 2017. De to tidligere advokatene var sammen med tre andre menn tiltalt for innførsel, oppbevaring og salg av amfetamin, eller medvirkning til dette. De tre medtiltalte er en nordmann, en tysker og en serber. Nå er en av advokatene frifunnet, fordi retten på bakgrunn av den samlede bevisførselen ikke er overbevist om mannens skyld. Han har hele tiden nektet for å ha hatt noe med saken å gjøre. Den andre advokaten er dømt til 340 timers samfunnsstraff. Retten anser det ikke bevist at han tilhørte en organisert kriminell gruppe, men mener det er skjerpende at mannen var advokat. På forhånd hadde statsadvokaten lagt ned påstand om henholdsvis åtte og et halvt og drøyt seks års fengsel for de to tidligere advokatene.Amfetaminet skal ha blitt innført i perioden mellom høsten 2016 og høsten 2017, i to omganger. Det første partiet amfetamin skal ha vært på 17 kilo og blitt innført i oktober 2016. Det andre partiet, som skal ha vært på 70 kilo, ble innført i september 2017. En annen mann, som retten mener har hatt en sentral rolle i saken, dømmes til fengsel i åtte år for å ha planlagt og tilrettelagt for innførsel av i alt 87 kilo amfetamin for videresalg. I dommen legges det vekt på at mannen var deltaker i en organisert kriminell gruppe. En serbisk mann, som også var sentral i narkotikaomsetningen, dømmes til ni års fengsel.
En av de profilerte Tromsø-advokatene som tiltalt i en omfattende narkotikasak, er frifunnet. Den andre er dømt til samfunnsstraff.